บลจ.ทิสโก้ ออกทริกเกอร์ฟันด์ญี่ปุ่นตั้งเป้าเลิกกองทุน 8% ภายใน 8 เดือน
บลจ.ทิสโก้ ออกทริกเกอร์ฟันด์ญี่ปุ่น ตั้งเป้าเลิกกองทุน 8% ภายใน 8 เดือน
19 ก.พ. 2559

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุนทิสโก้ เปิดเผยว่า บลจ. ทิสโก้ ออกกองทุนเปิดทิสโก้ เจแปน อิควิตี้ ทริกเกอร์ 8% #9 (TISCOJP9) ทริกเกอร์ฟันด์ลงทุนหุ้นญี่ปุ่น เพื่อเปิดโอกาสรับผลตอบแทนจากการฟื้นตัวของตลาดหุ้นญี่ปุ่น โดยการตั้งเป้าหมายเลิกกองทุนที่ 8% ภายใน 8 เดือน  หลังจากนั้นจึงเปิดให้ผู้ถือหน่วยลงทุนซื้อขายสับเปลี่ยนได้ทุกวันทำการ โดยที่เป้าหมายเลิกกองทุนยังคงดำเนินอยู่ต่อไป ซึ่งการกำหนดเป้าหมายดังกล่าวไม่ใช่การประมาณการหรือการรับประกันผลตอบแทนของกองทุน แต่เป็นเป้าหมายเพื่อเลิกกองทุนและเป็นเป้าหมายก่อนหักค่าใช้จ่ายที่เกิดขึ้นจริง เสนอขายครั้งแรกแล้ววันนี้ จนถึงวันที่ 24 ก.พ. 59
ทั้งนี้ การออกกองทุนดังกล่าวนับว่าเป็นความมุ่งมั่นพัฒนาผลิตภัณฑ์ทางการเงินที่ตอบโจทย์การลงทุนในทุกสถานการณ์ และเพื่อตอกย้ำความเชี่ยวชาญในการจับจังหวะการลงทุนและการเป็นผู้นำด้านที่ปรึกษาการลงทุนต่างประเทศ (Global Wealth Advisory)
“เศรษฐกิจญี่ปุ่นได้มีการชะลอตัวในไตรมาส 4 ปีที่แล้ว ส่งผลให้ทาง BOJ มีการออกมาตรการเพิ่มเติม โดยมีการปรับลดดอกเบี้ยนโยบายลงอีกมาเป็น -0.1% ส่งผลให้ Yield พันธบัตรรัฐบาลญี่ปุ่นลงมาติดลบเช่นเดียวกัน เราเชื่อว่า จะกดดันให้ค่าเงินเยนจะกลับมามีทิศทางอ่อนค่าอีกครั้ง ซึ่งจะส่งผลดีต่อตลาดหุ้นญี่ปุ่น ขณะเดียวกันคาดว่ากองทุนกบข. ของญี่ปุ่นจะยังคงมีเม็ดเงินเข้ามาลงทุนในตลาดหุ้นอย่างต่อเนื่อง เพื่อเพิ่มสัดส่วนการลงทุนในหุ้นญี่ปุ่นสู่ระดับเป้าหมายที่ 25%”นายสาห์รัช กล่าว
สำหรับช่วงที่ผ่านมาตลาดหุ้นญี่ปุ่นก็ปรับฐานลงมาค่อนข้างมากจากกระแสเงินทุนไหลกลับเข้าลงทุนในสินทรัพย์ปลอดภัย แต่ถ้าความกังวลต่อเศรษฐกิจโลกของนักลงทุนเริ่มคลี่คลาย จะเริ่มมีกระแสเงินลงทุนไหลกลับมาลงทุนในสินทรัพย์เสี่ยงอีกครั้ง จึงถือเป็นโอกาสดีในการเข้าลงทุนในตลาดหุ้นญี่ปุ่น โดยเรามองเป้าหมายดัชนีหุ้นญี่ปุ่น Nikkei-225 อยู่ที่ระดับมากกว่า 20,000 จุด จากระดับปัจจุบันที่ต่ำกว่า 16,000 จุด ซึ่งถือว่ามี upside มากพอสมควร
ทั้งนี้ กองทุนเปิด ทิสโก้ เจแปน อิควิตี้ ทริกเกอร์ 8% #9 เป็นกองทุนที่ 9 ในซีรีส์ทริกเกอร์ฟันด์หุ้นญี่ปุ่น ที่ลงทุนในหุ้นชั้นนำ ผ่านกองทุนอีทีเอฟ Nikkei 225 Exchange Traded Fund ซึ่งเป็นกองทุนรวมอีทีเอฟในตลาดหลักทรัพย์โตเกียวของญี่ปุ่น มีเป้าหมายเพื่อสร้างผลตอบแทนใกล้เคียงดัชนี Nikkei 225 มีมูลค่าโครงการ 2,000 ล้านบาท มูลค่าจองซื้อขั้นต่ำ 5,000 บาท เนื่องจากกองทุนดังกล่าวเป็นกองทุนที่ลงทุนในต่างประเทศและไม่ได้ป้องกันความเสี่ยงอัตราแลกเปลี่ยนทั้งจำนวน ผู้ลงทุนจึงอาจจะขาดทุนหรือได้รับกำไรจากอัตราแลกเปลี่ยนหรือได้รับเงินคืนต่ำกว่าเงินลงทุนเริ่มแรกได้